[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 5.11.2008

COM(2008) 712 окончателен

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Законодателна и работна програма на Комисията за 2009 г. Да действаме сега за една по-добра Европа ТОМ 1

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Законодателна и работна програма на Комисията за 2009 г. Да действаме сега за една по-добра Европа

1. Момент на изпитание за Европа

По време на криза има най-голяма нужда от активна проява на солидарност между държавите-членки и между институциите. Това са моментите, в които ЕС може да докаже своята т.нар. „добавена стойност“ за гражданите на Европа. Сегашната финансова криза и забавянето на икономическото развитие са едно от най-тежките предизвикателства, с които Европа се е сблъсквала. Изпитанието изискваше от Съюза да реагира бързо, решително и в дух на солидарност. На първо място, изправен пред внезапната криза на доверието във финансовите пазари, Съюзът доказа, че може да действа умело и с въображение. Сега той трябва да мобилизира същите качества за реформиране на финансовия сектор и за смекчаване на последствията от забавеното икономическо развитие върху реалната икономика.

Икономическото сътресение бе само последното от поредица предизвикателства за ЕС през 2008 г. Покачването на цените на храните и енергията през изминаващата година упражни двоен натиск върху домакинствата в Европа. Процесът на ратифициране на Договора от Лисабон се сблъска с отрицателния вот на референдума в Ирландия. С конфликта в Грузия към Европа бе отправен призив да поеме водещата роля за намиране на решение и предоставяне на помощ. Пред тези предизвикателства ЕС показа гъвкавост и стабилност. Съюзът доказа, че може да се адаптира към променящите се обстоятелства и да действа решително и целеустремено.

От началото на мандата си този състав на Комисията се стреми да използва възможно най-ефективно инструментите, с които разполага. Комисията играе разнообразни роли в европейската система: придава политическа насока и съгласуваност, инициира предложения за закони на ЕС, управлява ключови политики и програми, гарантира прилагането на законите на ЕС и равните условия в Европа. Комисията положи специални усилия да работи в партньорство с другите основни фактори, които моделират и осъществяват дейността на ЕС, а именно Европейския парламент, Съвета, държавите-членки, гражданското общество и гражданите на всички равнища. Съществен пример за това е диалогът с Европейския парламент и със Съвета относно Годишната политическа стратегия, който, заедно с приноса на националните парламенти, бе източник на информация и обогатяване в хода на подготовката на тази работна програма.

През 2008 г. институциите на ЕС показаха своята готовност и способност да се адаптират към нови обстоятелства и променящи се графици. Тази гъвкавост безусловно ще бъде важен аспект в работата на Комисията през 2009 г. Едновременно с това през последните години Комисията даде ход на поредица основни, дългосрочни политически инициативи в области като енергетиката, изменението на климата, миграцията и социалната политика. През последната година от мандата си Комисията ще се съсредоточи върху приключване на започнатата работа, като работи в тясно сътрудничество със Съвета и Парламента. Този състав на Комисията издигна в приоритет действията, носещи непосредствена полза за гражданите. Така че Комисията ще се стреми да направи необходимото за превръщането на ключовите си инициативи в закони, които след това да бъдат прилагани на практика, и за тази цел е решена да работи в тясно сътрудничество с другите институции на ЕС.

По време на мандата си Комисията имаше за цел да подготви Европейския съюз за ефективни ответни мерки към глобализацията. Европа се ползва от преимуществата на своите отворени общества и пазари, но те се нуждаят от правила. ЕС се гордее с традициите си в регулирането на икономиката, социалната сфера и опазването на околната среда, което е донесло големи преимущества за гражданите. Комисията извлича поуки от този опит, който може да се използва за моделиране на глобализацията така, че да се оползотворят в максимална степен съдържащите се в нея възможности. Финансовата криза доказа как глобализацията изостря нуждата от координиране и регулиране на глобално равнище. Комисията вярва, че инициативите ѝ за изпълнение на Лисабонската стратегия за икономически растеж и работни места, за създаване на обновена социална програма за днешна Европа, за борба с изменението на климата, за насърчаване на енергийната сигурност и за овладяване на проблеми с континентален обхват като миграцията и застаряването на населението ще бъдат от полза за Съюза. Тeзи инициативи се вписват в една практична програма за следващите десетилетия.

Когато встъпи в длъжност, този състав на Комисията си постави амбициозни цели за благоденствие, сигурност и социална справедливост в Европа. Въпреки поредица изпитания, през последните четири години бе постигнато много. Комисията активно поддържаше най-добрите постижения на Съюза от последните петдесет години и активно предлагаше нови инициативи в изпълнение на амбициозната програма. През пролетта на 2009 г. Комисията ще публикува изявление за постигнатото в съвместна работа с Европейския парламент и Съвета за изграждане на Европейския съюз на 21-ви век. Но 2009 г. е първо и преди всичко година на европейските избори. На изборите за Европейски парламент през м. юни 2009 г. гласоподавателите в целия ЕС ще имат възможност да изразят позицията си за бъдещата посока на развитие на Съюза. Работната програма на Комисията за 2009 г. трябва да гарантира, че ще отговорим с резултати на изпитанията и че работим за моделирането на бъдещата програма на ЕС.

Прегледът на бюджета, който Комисията ще предложи следващата година, е още една възможност за нея да погледне напред в перспектива и да формулира как Европейският съюз би могъл да използва бюджетните инструменти за възможно най-ефективно провеждане на модерни политики.

През 2009 г. ще се отбележат важни годишнини – пет години от разширяването през 2004 г. и двадесет години от падането на Берлинската стена. Това ще бъде момент да отпразнуваме успехите на разширяването, момент, в който Европейският съюз отново може да демонстрира основната си роля за изграждането на Европа на мира, благоденствието и солидарността.

2. Приоритетите за 2009 година

2.1. Растеж и работни места

На фона на финансовата криза и икономическия срив отново ясно изпъква водещата роля на ЕС за гарантиране на икономическото и социално благополучие на европейците. Въпреки че корените на финансовата криза лежат основно извън ЕС, реалностите на единния пазар изведоха на преден план взаимната зависимост на европейските икономики и основната необходимост от общ подход и координирани действия. В моментите на изпитания еврото и Европейската централна банка бяха важни устои на стабилността, подкрепени от дисциплината в рамките на Пакта за стабилност и растеж.

Тъй като последствията от свиващия се икономически растеж върху заетостта и бизнеса станаха обект на загриженост, ЕС отново се озова в центъра на вниманието. Европейското измерение се признава за основен фактор в усилията да се ограничи мащаба на икономическия срив, да се намалят последствията за европейците и да се помогне на европейската икономика да възстанови устойчивия си растеж.

Комисията играе разнообразни роли в икономическия живот на Европейския съюз. В ежедневната работа ролята ѝ да осигурява равни условия за лоялна конкуренция в единния пазар и да поддържа ЕС като митнически съюз дава гаранции на участниците на пазара и на държавите-членки, че могат да се конкурират честно, и че еднакви правила се прилагат както към големите, така и към малките държави-членки. Освен отговорностите ѝ, произтичащи от правото на законодателна инициатива, Комисията играе и по-обща роля на координатор и безпристрастен посредник и арбитър, съдействащ за функционирането на ЕС. Тази роля се оказа ключова, когато бе необходимо да се предприемат незабавни действия в отговор на финансовата криза, като се очертае европейска рамка, направляваща държавите-членки при изготвянето на планове за стабилизиране, които да са съвместими с единния пазар и правилата за държавни помощи, и същевременно като се отчитат интересите на всички. Комисията ще продължи да следи активно и бдително хода на действията за възстановяване на доверието във финансовите пазари. Тя ще играе важна роля в разработването и прокарването на общ европейски подход в контекста на ответните мерки на международно равнище към икономическия срив.

На следващия етап от работата ще бъдат разработени практически мерки за реформиране на регулаторната рамка за финансовите системи на ЕС. Комисията също така е натоварена със задачата да предлага адекватен регулаторен режим за единния пазар, включително в сферата на финансовите услуги. През есента на 2008 г. Комисията ускори работата и излезе с поредица от подробни предложения относно капиталовите изисквания, гаранциите по депозитите и агенциите за кредитен рейтинг, както и за нови счетоводни правила. Една от основните цели за 2009 г. трябва да бъде запазването на темпото на реформата и оказването на съдействие на Европейския парламент и Съвета за бързо приемане на тези мерки, които са особено важни за възстановяване на доверието сред гражданите, инвеститорите и бизнеса.

В момента се работи върху втори етап, на който ще бъде даден ход през 2009 г. Този пакет от финансови мерки ще се основава на вече започнал широкообхватен преглед, който проучва адекватността на регулаторната рамка, надзора и прозрачността на всички финансови участници и всички значими инвеститори на капиталовите пазари, включително хеджфондовете и частните инвестиционни компании, и който ще подскаже мерки за коригиране на всички идентифицирани пропуски. Ще бъдат застъпени също така възнагражденията на изпълнителните ръководни кадри и пазарите на деривати. Пакетът ще отразява и изводи, наложили се с оглед на работата на сформираната от Комисията Експертна група на високо равнище по въпросите на финансовия надзор в ЕС. Преди пролетния Европейски съвет Комисията ще представи на Европейския парламент и Съвета първите резултати от работата на групата.

Тъй като реалната икономика понася последствията от кредитната криза, Комисията разработва стратегия, която да спомогне за ограничаване на въздействието върху икономическия растеж, да подкрепи оставащите без работа и да подготви по най-добрия начин икономиката на ЕС да посрещне цикличните обрати. Това означава да се даде тласък в осъществяването на много от ключовите цели на Лисабонската стратегия за растеж и работни места, а именно: да се даде свобода на малките и средни предприятия, за да могат да се съсредоточат върху изграждането на своя бизнес, да се обучават и преквалифицират кадри, за да се развият необходимите умения за икономиката на бъдещето, да се инвестира в научно-развойна дейност. Това означава да се даде интелигентна подкрепа на индустрията, като се помогне на различните отрасли да вземат мерки по дългосрочни изисквания като енергийната ефективност и иновативните чисти технологии. Това означава също да се работи с държавите-членки за ускорено изпълнение на програмите по кохезионната политика за 2007-2013 г. в подкрепа на публичните инвестиции. Стабилните публични финанси и отворените пазари остават фундаментални устои на дългосрочните перспективи на Европа за растеж.

В други области Комисията въвежда мерките, произтичащи от прегледа ѝ на единния пазар. Ще бъде отбелязан напредък в осъществяването на широк спектър инициативи, които имат за цел да дадат повече права на потребителите, да усъвършенстват механизмите за правна защита, да облекчат бизнеса в единния пазар чрез по-добри подходи към данъчното облагане и да модернизират рамката за бизнеса. Ще бъде проведена специална инициатива за мониторинг на пазарите на търговия на дребно, на електрически стоки и на фармацевтични продукти, с цел да се идентифицират проблеми във функционирането на тези сектори и да се гарантира, че гражданите се възползват от преимуществата на единния пазар. Липсата на оправдаващ разходите, единен патент все още е очевидна слабост на единния пазар.

В този момент на икономически срив и социално напрежение повече от всякога е необходимо да се отбележи напредък в изпълнението на Програмата за възможности, достъп и солидарност. Комисията ще обнови стратегията си за младежта, за да отговори по-добре на проблемите, с които се сблъскват младежите като несъразмерно високата безработица и ранното напускане на училище. Важен елемент от тези усилия за създаване на нови възможности е инициативата „Нови умения за нови работни места“ за интегриране на младежи на пазара на труда. Комисията ще положи особени усилия също така да помогне на Европейския парламент и Съвета да придвижат напред предложенията ѝ относно антидискриминацията, работническите съвети и съчетаването на професионалния и семейния живот.

Европейската година на творчеството и иновациите ще акцентира върху важното място, което заемат развитието на умения и насърчаването на иновации в стратегията на ЕС за растеж и работни места. Инициатива за подобряване на контактите между университетите и бизнеса ще заздрави друг важен свързващ елемент по веригата. В контекста на вече функциониращия Европейски институт за технологии ще бъде създадена и първата Общност на знанието и иновациите.

В контекста на Лисабонската стратегия за растеж и работни места бе изграден консенсус за това, че Европа трябва да бъде подготвена да посрещне бъдещите социални предизвикателства и предизвикателства на конкуренцията, а европейската икономика трябва да се основава на фундаментални европейски ценности като социалната справедливост и устойчивостта. Икономическите сътресения трябва да бъдат взети предвид, но те не бива да отклоняват ЕС от дългосрочната му цел за изграждане на конкурентна, основаваща се на знанието, устойчива Европа, която върви към бъдещето. Присъединяването на Словакия към еврозоната ще бъде важен символ за превръщането на еврото в основен фактор на стабилност в световната икономика и ще съвпадне с анализа на приноса на разширяването към икономиката на ЕС през изминалите пет години.

През 2009 г. Комисията ще работи върху възможностите за адаптиране на Лисабонската стратегия за периода след 2010 г. и в този контекст постигането на баланс между краткосрочни и дългосрочни приоритети се очертава като ключово предизвикателство. Необходим е категоричен ангажимент за изпълнение на структурните реформи, за да се стимулира в краткосрочен план доверието на потребителите и инвеститорите и за да се подобри гъвкавостта, стабилността и динамизма на нашите икономики в дългосрочен план.

2.2. Изменение на климата и устойчива Европа

2009 г. ще бъде от решаващо значение в усилията за борба с измененията на климата. Конференцията на ООН в Копенхаген за изменението на климата ще бъде ключов тест за волята на световно равнище да се постигне исторически поврат: това е кулминация на усилията да се направи пробив и качествен скок в съкращаването на емисиите от парникови газове от 2012 г. нататък.

Комисията е твърдо решена да изведе ЕС начело в усилията за поддържане на амбициозните цели. ЕС ръководи дебата и успя да постигне споразумение за три ключови цели, които следва да се изпълнят до 2020 г., а именно 20-процентно съкращаване на емисиите на парникови газове, 20-процентен дял на възобновяемата енергия и 20-процентно повишаване на енергийната ефективност. Пакетът от мерки в изпълнение на тези цели остава най-важният приоритет, за да съхрани Европа авторитета си на двигател на усилията в световен план за овладяване на изменението на климата. Настоящите икономически сътресения по никакъв начин не смекчават дългосрочната категорична необходимост да се продължи напред с политики, с които Европа ще заеме водещо място в изграждането на нисковъглеродно бъдеще. Най-добре е мерките за стимулиране на търсенето да бъдат насочени към екологичните технологии и енергийната ефективност. Окончателното и пълно приемане на тези мерки преди изборите за Европейски парламент е от изключителна важност.

Благодарение на тези мерки ЕС ще бъде в състояние да заеме лидерска позиция в преговорите в рамките на ООН, за което обаче ще се изискват още постоянство, въображение и воля. В началото на 2009 г. Комисията ще излезе с предложения за подхода на ЕС за постигането на амбициозно и цялостно споразумение на глобално равнище.

Пакетът има и друга ключова цел, а именно европейската енергия да стане сигурна, устойчива и конкурентна. Скокът на цените на енергията през 2008 г. още веднъж разкри уязвимостта на Европа по отношение на енергията и належащата необходимост да се работи за енергийната сигурност. Стратегическият преглед на енергийния сектор, предприет от Комисията, ще формулира цялостна стратегия за подобряване на енергийната сигурност, тема, която следва да бъде централна през 2009 г. Стратегията ще даде импулс с конкретни стъпки в сферата на енергийната ефективност, с реализирането на общата цел за верижна свързаност и за ефективно управление на енергийните запаси, особено предвид свързването на новите държави-членки в европейската мрежа, и с един координиран подход към подобряване и разнообразяване на доставките, идващи от страни извън ЕС. Стратегията изтъква също така, че е важно да се гарантира приемането на предложения относно вътрешния пазар на газ и електрическа енергия, съдържащи нови разпоредби, благодарение на които ще се подобри конкурентоспособността, цените ще станат адекватни, а националните регулаторни органи ще могат да работят съвместно.

Устойчивостта лежи в основата на политиката на ЕС. През 2009 г. предстои конкретен анализ на бъдещето на Стратегията за устойчиво развитие, който трябва да разкрие най-ефективния начин за постигане на целите на стратегията. Що се отнася до конкретни инициативи, със стратегията на ЕС за региона на Балтийско море ще се насърчи развитието на един екологично устойчив, благоденстващ, достъпен и сигурен регион. Екологичната тенденция в развитието на транспортната политика на ЕС ще продължи. Комисията ще излезе със съобщение относно бъдещите сценарии в транспортната политика в перспективата на 20 до 40 години и със зелена книга относно трансевропейските транспортни мрежи. Политики в области като опазване на околната среда, селското стопанство и рибарството се стремят да съчетаят системи за оперативно управление и контрол с една дългосрочна визия за устойчив модел на използване на природните ресурси на Европа. През 2009 г. Комисията ще постави началото и на голяма консултация за реформата на европейската политика в областта на рибарството в контекста на Интегрираната морска политика на ЕС, и биоразнообразието ще фигурира като важна тема. През 2009 г. следва също така да се извърши т.нар. „контролен преглед на здравословното състояние“ на ОСП, включително да се пренасочат средства от преките плащания към развитието на селските райони, за да се отговори на нови предизвикателства, свързани с изменението на климата, възобновяемата енергия, управлението на водните ресурси и биоразнообразието.

2.3. Европа – по-близо до гражданите

Чрез политики в области близки до гражданите като основните права и гражданството, миграцията, правосъдието, сигурността и безопасността, защитата на потребителите и здравеопазването Комисията постави европейския гражданин в центъра на европейския проект.

В отговор на големите очаквания от страна на гражданите на ЕС Комисията ще предприеме инициативи в различни области, които ще бъдат от непосредствено значение за тях. За потребителите в цяла Европа ще бъдат предприети конкретни мерки за укрепване на ефективното прилагане на правилата за защита на потребителите. Ще се упражнява постоянен мониторинг върху безопасността на храните, здравето на животните и хуманното отношение към тях. Комисията ще продължи работата си върху Здравната стратегия на ЕС, за да помогне на държавите-членки ефективно да насърчават здравеопазването. По-конкретно Комисията ще проучи каква роля би могъл да играе ЕС за намаляване на неравнопоставеността в контекста на здравеопазването в Европа.

Като подготовка за бъдещето, през 2009 г. в тясно сътрудничество с чешкото и шведското председателство ще продължи работата по въпросите на демографията. На пролетния Европейски съвет ще бъде представена оценка на подготвеността на ЕС за демографските промени.

През 2009 г. Комисията ще оповести предложенията си за по-нататъшно развитие на ЕС като пространство на свобода, сигурност и правосъдие. Те ще съставляват основа за дискусии с държавите-членки с оглед приемането на последващи мерки към сега действащата Програма от Хага.

Работата за изграждане на обща имиграционна политика ще остане приоритет. В неотдавнашното си съобщение „Обща имиграционна политика за Европа: принципи, действия и инструменти“[1] Комисията се ангажира да постигне резултати по редица цели и принципи в партньорство с държавите-членки и другите институции на ЕС. Това ще ръководи Комисията в действията ѝ през 2009 г., с които имиграцията трябва напълно да се интегрира в по-общите политики на ЕС за икономически растеж, конкурентоспособност и социална интеграция. Външната политика също трябва да изиграе роля, като насърчава по-активните партньорства с трети страни по въпросите на управлението на миграцията и по-тесните връзки с търговската политика и политиката за развитие.

През 2009 г. Европейската мрежа за миграцията ще започне да функционира и ще бъдат въведени необходимите елементи за изграждането до 2010 г. на Общата Европейска система за предоставянето на убежище, като това включва и създаването на Европейска служба за подпомагане предоставянето на убежище. Комисията придава особена важност на приемането и прилагането на последните предложения в областта на миграцията и убежището. Работата по интегрираното управление на границите ще продължи с разширяване на оперативното сътрудничество и със стартирането на новия шенгенски механизъм за оценка. Ще се насърчава също така практическото сътрудничество между държавите-членки и между тях и агенция FRONTEX в контекста на политиката за връщане на мигрантите.

Предвид свободното движение на гражданите в рамките на ЕС, те трябва да се ползват от равноправен достъп до правосъдие и от защитата на правовата държава. Нарушителите на закона следва да бъдат преследвани и съдени. Благодарение на инициативи в подкрепа на взаимното признаване в редица конкретни области на наказателното и гражданското право (съдебни решения, процедурни права, въпроси на наследяването и завещанията) ЕС ще направи крачка напред към превръщането си в истинско пространство на правосъдие през 2009 г. В името на по-голямата сигурност на гражданите на ЕС Комисията ще представи и поредица от предложения, третиращи нови и специфични форми на престъпността, а именно предложения за по-активна превенция на злоупотребата с деца и трафика на деца, за укрепване на международното сътрудничество в борбата с кибератаките и в превенцията им и за овладяване на рисковете от терористични атаки под формата на химически, биологични, ядрени и радиационни заплахи.

2.4. Европа като световен партньор

В глобализирания свят по описаните по-горе цели и предизвикателства не може да се работи в един европейски вакуум. Те трябва да бъдат предмет на външната политика на ЕС, а тя винаги ще съчетава дългосрочния стратегически подход с действия в отговор на непосредствените си нужди.

През 2009 г. Комисията ще продължи да изгражда дългосрочните си взаимоотношения с ключови партньори. Изминалата година показа колко важно е САЩ и ЕС да споделят обща визия в момент на голямо напрежение. Стана видна и реципрочната важност на добрите отношения с Русия и на разработването на ефективни политики в областта на енергетиката, миграцията, търговията и инвестициите. Финансовата криза за пореден път изтъкна необходимостта от задълбочаване на взаимоотношенията на Европа с ключови партньори в Азия като Китай, Индия и Япония, както и с други нововъзникващи икономики като Бразилия.

Кризата с Грузия през лятото на 2008 г. разкри два аспекта във външнополитическите действия на ЕС. Първо, стана ясно, че ЕС е сочен за позитивен фактор за предотвратяване на конфликти и за решаването им; фактор, който е в състояние да посредничи и в най-напрегнатите ситуации. На второ място, ситуацията отново изискваше от ЕС да реагира бързо и решително, не само по дипломатически канали, но и като предостави непосредствена хуманитарна помощ на нуждаещите се.

Само два месеца по-късно финансовата криза отново насочи погледите към ЕС, за да разкрие прерастването му във водещ фактор в ситуации, които изискват наистина глобален подход. Комисията ще продължи да играе основна роля в контекста на провеждащите се редица международни форуми, като си поставя за цел както възстановяването на доверието в международната финансова система, така и осъществяването на един по-дългосрочен анализ на перспективите за реформиране на икономическото управление на глобално равнище.

Комисията ще посвети особено внимание на следните въпроси:

- Продължаване на процеса на разширяване, по-конкретно с влизането в решителна фаза на преговорите с Хърватска. Ще се развива европейската перспектива за другите страни от Западните Балкани, а преговорите за присъединяване с Турция ще продължат в съответствие с темпа на реформите в страната. Комисията ще продължи да следи с особено внимание развитието на икономическата и политическата ситуация в Косово.

- Работа за по-нататъшното развитие на процеса от Барселона: Съюзът за Средиземноморието и Източното партньорство са поредното признание на важността, която се придава на ефективните и всеобхватни отношения със съседните на ЕС страни. На предизвикателствата на енергийната сигурност, миграцията и измененията на климата могат да се намерят по-добри отговори, ако изграждаме съответните отношения със съседите на Европа. В рамките на Европейската политика за добросъседство Комисията ще разработи идеи, които да насочват ЕС в търсенето на точен баланс между разширяването на икономическите и политическите взаимоотношения със съседите като цяло и необходимостта от взаимоотношения, моделирани съобразно спецификата на различните региони и партньори.

- Изграждането на ефективно работно партньорство с новата администрация в САЩ ще бъде от решаващо значение за справянето с основни глобални предизвикателства като изменението на климата, за утвърждаване на сигурността и стабилността и за развитие на икономическото и регулаторно сътрудничество.

- Приключването на Програмата за развитие от Доха ще остане важен приоритет като един от най-добрите начини за откриване на нови пазарни възможности за бизнеса в ЕС, за насърчаване на развитието и за ограничаване на протекционизма в света. Същевременно ЕС ще продължи да работи за напредък и, ако е възможно, за приключване на текущи двустранни търговски преговори.

- Необратимо укрепване на отношения с развиващи се страни, основаващи се на постигането на резултати по Целите на хилядолетието за развитие и на изграждането на платформи за единодействие с тези страни по глобални проблеми, които често ги засягат най-тежко като сигурността на енергията и прехраната, изменението на климата и миграцията. Комисията ще продължи усилията си за допълване на установените отношения с развиващите се страни.

3. По-добро регулиране – изпълнение на обещанията и промяна на регулаторната култура

На фона на икономическата ситуация и на стагнацията, предизвикана от финансовата криза, повече от всякога изпъква нуждата да се регулира добре в интерес на икономическата конкурентоспособност. Следователно, лансирането на опростена и усъвършенствана регулаторна среда, без ненужни административни тежести, остава ключов компонент в законодателната дейност на Комисията за 2009 г. Вниманието ще се съсредоточи върху подобряване качеството на новите предложения, опростяване на съществуващото законодателство и намаляване на административните тежести. Както винаги, успехът на тези усилия зависи от доброто сътрудничество с другите институции и с държавите-членки. ЕС ще придвижи напред дискусиите с ключови международни партньори относно сътрудничеството в областта на регулирането, сближаването на стандартите и еквивалентността на правилата.

Третият стратегически преглед на инициативата за по-добро регулиране ще отчете постигнатото по трите основни компонента на Програмата за по-добро регулиране, а именно оценките на въздействието, опростяването и намаляването на административните тежести. Прегледът ще коментира начините, по които Комисията ще заздрави системата си за оценка на въздействието, включително чрез прилагане на преработените Насоки и чрез преразглеждане на Общия подход към оценките на въздействието от ноември 2005 г. Стратегията за опростяване на регулаторната среда ще бъде преразгледана и осъвременена, както и програмата за кодифициране. В същото време ще се направи преглед на изпълнението на програмата за действие за намаляване на административните тежести и ще се оцени напредъкът в постигането на целта за намаление с 25 % до 2012 г. На тази основа и като използва резултатите от интензивна вътрешна работа и приноса на Групата на високо равнище от независими заинтересовани страни по въпросите на административните тежести, Комисията ще направи предложения, насочени към постигането на тази цел.

В началото на мандата си през 2004 г. Комисията направи преглед на текущи предложения за съобразността им с политическите цели и за спазването на стандартите за по-добро регулиране и даде съгласието си за оттеглянето на обемен списък предложения. Комисията възнамерява да предложи на приемника си да извърши подобна операция. Законодателната и работна програма съдържа и други текущи предложения, които Комисията има намерение да оттегли.

Ще продължи работата за по-добро прилагане на законите на Общността. Ще бъде направена оценка на стартиралия през април 2008 г. пилотен проект между Комисията и държавите-членки за предоставяне на информация, решаване на проблеми и коригиране на нарушения.

4. Посланията относно Европа

С оглед на икономическия срив и неприключилата ратификация на Договора от Лисабон става все по-необходимо комуникацията да се съсредоточи върху осезаемите резултати, постигнати благодарение на Европейския съюз, и върху проблеми, които са особено тревожни в ежедневието на гражданите.

2009 ще бъде първата година, през която, съгласно съвместната декларация по документа „Да общуваме на тема Европа в партньорство“, ще се договарят междуинституционални приоритети между Съвета, Европейския парламент и Комисията. Като се има предвид, че трябва да се мобилизират 375 млн. гласоподаватели, изборите за Европейски парламент ще бъдат основният междуинституционален приоритет в комуникацията, за който трите институции ще се споразумеят. Комуникационните инициативи ще са насочени най-вече към аудитория, която е по-слабо заинтересована от въпроси на ЕС като младежите, жените и безработните.

Координацията с Европейския парламент и с държавите-членки ще бъде от решаващо значение за канализиране на посланието за напредъка по пакета мерки, свързани с енергията и изменението на климата, предвид конференцията в Копенхаген през декември 2009 г., както и за 20-годишнината от началото на демократичните промени в Централна и Източна Европа. Под тази обща тема Комисията ще се съсредоточи върху отбелязването на 20-годишнината от падането на Берлинската стена и на Желязната завеса, както и на 5-годишнината от разширяването, за да изтъкне общите ценности и това, което свързва европейците, а именно демокрацията, свободата и солидарността.

И най-накрая, с оглед на работата на ЕС за овладяване на финансовата криза и последствията от нея в по-широк икономически контекст, посланията за партньорски подход към проблемите на устойчивия растеж, заетостта и солидарността ще бъдат важен приоритет и за трите институции.

Другите комуникационни приоритети на Комисията се съсредоточават върху разясняването на т.нар. „добавена стойност“ на ЕС в области, будещи все по-често безпокойство у гражданите, а именно сигурността изобщо и необходимостта от една по-силна Европа на световната сцена.

Междуинституционални комуникационни приоритети, предвидени за 2009 г.

- Избори за Европейски парламент през 2009 г.

- Енергетик а и изменение на климата

- 20-годишнина от началото на демократичните промени в Централна и Източна Европа

- Устойчив растеж, работни места и солидарност

Други комуникационни приоритети, предвидени за 2009 г.

- Бъдеще на една Европа за гражданите

- Европа на световната сцена

Тъй като 2009 ще бъде Европейска година на творчеството и иновациите, на тази тема ще се обърне специално внимание в контекста на комуникационния приоритет, посветен на устойчивия растеж, работните места и солидарността.

[1] COM(2008) 359 и SEC(2008) 2026.